Document ID: 32009R0740

ΚΑΝΟΝΙΣΜΌΣ (ΕΚ) αριθ. 740/2009 ΤΗΣ ΕΠΙΤΡΟΠΉΣ
της 12ης Αυγούστου 2009
για τροποποίηση του κανονισμού (ΕΚ) αριθ. 1282/2006 όσον αφορά τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως τα άρθρα 170 και 171, σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 5 του κανονισμού (ΕΚ) αριθ. 1282/2006 της Επιτροπής, της 17ης Αυγούστου 2006, για καθορισμό των ειδικών λεπτομερειών εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων (2) καθορίζει για τα τυριά ελάχιστη τιμή «ελεύθερο στα σύνορα» ώστε να τύχουν επιστροφής κατά την εξαγωγή.
(2)
Για να είναι το καθεστώς των επιστροφών απόλυτα αποτελεσματικό από οικονομική άποψη, η εν λόγω τιμή καθορίζεται σε επίπεδο που διασφαλίζει ότι η επιστροφή κατά την εξαγωγή ζητείται μόνο για τυριά ποιότητας και όχι για υποβαθμισμένα τυριά, υπολείμματα τυριών ή φλοιούς τυριών. Οι δυσμενείς συνθήκες που επικρατούν στην αγορά από το φθινόπωρο του 2008 οδήγησαν σε συνεχή και σημαντική μείωση των τιμών του τυριού στην εσωτερική αγορά, σε βαθμό που η τρέχουσα ελάχιστη τιμή «ελεύθερο στα σύνορα» δεν αντικατοπτρίζει πλέον την τιμή κατωφλίου όσον αφορά το στόχο της. Σύμφωνα με όλες τις ενδείξεις, τόσο η αγορά όσο και οι τιμές των τυριών θα παραμείνουν αποδυναμωμένες και ασταθείς για μεγάλο χρονικό διάστημα και, ως εκ τούτου, ο καθορισμός της ενδεδειγμένης τιμής κατωφλίου είναι εξαιρετικά δυσχερής. Η κατάργηση του κριτηρίου της ελάχιστης τιμής θα μειώσει αισθητά τον διοικητικό φόρτο τόσο για τους εξαγωγείς όσο και για τις αρμόδιες αρχές. Οι εξελίξεις στην αγορά τυριών και οι εξαγωγές με επιστροφή πρέπει να παρακολουθούνται δεόντως ώστε να εντοπίζονται οι τυχόν καταχρήσεις που συνδέονται με την κατάργηση του κριτηρίου της ελάχιστης τιμής.
(3)
Κατά συνέπεια, ο κανονισμός (ΕΚ) αριθ. 1282/2006 πρέπει να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΚ) αριθ. 1282/2006 διαγράφεται.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται στις αιτήσεις εξαγωγών που υποβάλλονται από την ημερομηνία έναρξης ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη.
Βρυξέλλες, 12 Αυγούστου 2009.

Labels: 2
17
3
6
18